**Общи търговски условия**

**1. Обхват**

**1.1.** Настоящата процедура урежда договорните взаимоотношения възникващи между Изпитвателна строителна лаборатория към Стройконтрол СП ООД и потребителите на предлаганите услуги – физически или юридически лица, държавни или общински органи, агенции, структури или ведомства, така че всеки договор да бъде приемлив, както за лабораторията, така и за клиента.

**2. Отговорности**

**2.1.** Ръководителят на лабораторията носи отговорност за установяването на общите търговски условия с клиентите, при договарянето и изпълнение на услугите заявени от тях.

**3. Описание на дейностите**

**3.1. Общи положения**

**3.1.1.** С общите търговски условия се уреждат договорните взаимоотношения между Изпитвателна строителна лаборатория към Стройконтрол СП ООД и клиент, по отношение на предлаганите услуги включени в списък Сп 5.0-2 „Обхват на лабораторните дейности”.

**3.1.2.** С общите търговски условия се уреждат сроковете и начина на заплащане на предлаганите от лабораторията услуги; правата и задълженията на лабораторията и клиентите; условията и реда за извършване на заявените лабораторни дейности; условията и показателите, на които трябва да отговарят обектите за изпитване; условията и реда за прекратяване на сключените между лабораторията и клиентите договори; отговорността и санкциите по неизпълнение на договорите.

**3.2. Сключване на договор, срокове, цена, начин на плащане, докладване на резултати**

**3.2.1.** Сключен договор между Изпитвателна строителна лаборатория към Стройконтрол СП ООД и клиента е налице при кумулативно изпълнение на следните елементи:

– надлежно попълнено заявление Ф 7.1-4 „Заявление за предоставяне на услуги” от клиента, предоставено на хартиен носител лично в лабораторията, по поща, с куриер или сканирано по електронната поща и след удовлетворителен резултат от прегледа, извършен от ръководителя на лабораторията, по определенията приложени към заявлението за предоставяне на услуги. Заявлението за предоставяне на услуги разписано от клиента и потвърдено за изпълнение от ръководителя на лабораторията се приема за сключен договор по смисъла на действащото законодателство;

– физически постъпил в лабораторията обект за изпитване - приемане на обектите за изпитване се извършва на територията на Изпитвателна строителна лаборатория с формуляр Ф 7.4-1 „Протокол за приемане на обект за изпитване”. При заявено вземане на проби/извадки, съгласувано между ръководителя на лабораторията и клиента се съставя формуляр Ф 7.3-1 „План за вземане на проби/извадки”. Клиента се задължава да осигури свободен достъп на служителите от лабораторията до местоположението за вземане на проби/извадки. За всяко вземане на проби/извадки служител от лабораторията изготвя формуляр Ф 7.3-2 „Лист с данни от вземане на проби/извадки”;

– пълно заплащане на стойността на заявените лабораторни дейности. В конкретни случаи ръководителя на лабораторията по своя преценка позволява частично заплащане на стойността на заявените лабораторни дейности, като в този случай срокът за извършването им започва да тече след заплащане на дължимата сума в пълен размер.

**3.2.2.** Срокът за извършване на заявените от клиент лабораторни дейности започва да тече само след надлежно попълнено заявление Ф 7.1-4 „Заявление за предоставяне на услуги” от клиента, утвърдено от ръководителя на лабораторията след преглед за изпълнение, физически постъпил в лабораторията обект за изпитване и след заплащане на дължимата сума в пълен размер. Срокът се определя от ръководителя на лабораторията и се съобщава на клиента в деня на подаване на заявлението, а когато това е невъзможно, клиента се уведомява допълнително. Срокът за извършване на заявени от клиент лабораторни дейности и докладване на получените резултати зависи от технологичното време, необходимо за тяхното провеждане. В случай, че по време на работа възникне технологичен или друг проблем, срокът за извършване на заявените дейности се удължава с нов, определен от ръководителя на лабораторията, съгласувано с клиента.

**3.2.3.** Цената на услугите предлагани от Изпитвателна строителна лаборатория към Стройконтрол СП ООД са съгласно утвърдения от Управителя на Стройконтрол СП ООД ценоразпис Ф 7.1-8 „Ценоразпис на предлаганите услуги”. Транспортните разходи за извършване на услугите са за сметка на клиента. В случай, че Изпитвателна строителна лаборатория използва свой транспорт до обект на клиента, стойността на транспорта се заплаща от клиента в двете посоки. В случай на нужда служител да бъде командирован в изпълнение предмета на договорните взаимоотношения, всички разходи за командировъчни и квартирни се заплащат от клиента.

**3.2.4.** Заплащането на дължимата сума от клиент се извършва по банков път в българска валута, въз основа на издадена фактура от името на Стройконтрол СП ООД. Плащане по предоставената фактура се извършва в срок до 15 (петнадесет) дни, считано от датата на издаването й, по посочената във фактурата банкова сметка.

**3.2.5.** Лабораторните дейности се извършват само от служители на Изпитвателна строителна лаборатория, след настъпили договорни условия и само за показателите определени от клиента в заявлението за предоставяне на услуги. В случай че възникне необходимост от неочаквани изменения свързани с договорните условия, клиента бива своевременно информиран от ръководителя на лабораторията с Ф 7.1-5 „Уведомление”.

**3.2.6.** Резултатите, получени при извършване на заявените лабораторни дейности се докладват на клиента, точно, ясно, недвусмислено, обективно в протоколи на хартиен носител с формуляри Ф 7.8-1 „Протокол от изпитване” и Ф 7.8-2 „Протокол от вземане на проби/извадки”, като съдържат цялата информация договорена с клиента, необходима за тълкуване на резултатите, както и цялата информация изисквана от използваните методи.

**3.3. Права и задължения на лабораторията**

**3.3.1.** Изпитвателна строителна лаборатория към Стройконтрол СП ООД има право:

– да получи възнаграждение платимо от клиента, в размер и срок съобразно разпоредбите на тези общи условия;

– да получи съдействие от клиента при изпълнение на договорените лабораторни дейности;

– да прецени дали един обект е годен за изпитване, когато същият бъде предоставен физически от клиента;

– да преустанови по всяко време лабораторните дейности, ако се окаже че скрити недостатъци на обекта за изпитване биха довели до неточни резултати;

– да извърши заявените лабораторни дейности в срок, по - кратък от договореният;

– да не върне на клиента обекта за изпитване, в случаите когато са приложени методи и процедури с разрушаващ обекта характер.

**3.3.2.** Изпитвателна строителна лаборатория към Стройконтрол СП ООД се задължава:

– да даде указания на клиента при попълване и подаване на заявлението за предоставяне на услуги и при желание от страна на клиента да даде разяснение относно приложимите за лабораторните дейности процедури;

– да извърши заявените лабораторни дейности, в съответствие с условията договорирани с клиента;

– да извърши заявените лабораторни дейности с грижата на добрия търговец, при пълно спазване на техническата документация и изискванията на приложимите нормативни документи;

– да бъде конфиденциална при извършване на лабораторните дейности пред трети лица;

– да понесе съответната отговорност пред клиент при нарушаване на императивните разпоредби и нормативни актове;

– да информира клиента по реда на процедура П 5.0-4 „Обхват на лабораторните дейности” при идентифициране на актуализиран или заменен метод, във връзка с изпълнението на процеса по поддържане и управление на гъвкав обхват на лабораторните дейности;

– да докладва резултатите от лабораторните дейности в срок договориран с клиента.

**3.4. Права и задължения на клиента**

**3.4.1.** Клиента има право:

– да получи указания при попълване и подаване на заявлението за предоставяне на услуги и при желание, разяснения относно приложимите за лабораторните дейности процедури;

– да осъществява контрол при изпълнение на лабораторните дейности, стига да не възпрепятства работата на Изпитвателна строителна лаборатория;

– да получи резултатите от лабораторните дейности в договорения срок;

– да подаде писмена жалба, в случаите когато неговите изисквания не са удовлетворени или е допусната формална грешка при докладване на резултатите от лабораторните дейности.

**3.4.2.** Клиента се задължава:

– да попълни заявлението за предоставяне на лабораторни услуги точно и без пропуски на реквизитите в същото;

– да съобщи всички известни му факти, които биха могли да повлияят на валидността на резултатите от лабораторните дейности;

– да осигури свободен достъп на служителите от Изпитвателна строителна лаборатория до местоположението за вземане на проби/извадки;

– при поискване от ръководителя на лабораторията, да предостави достъп на екипите от ИА БСА, за оценяване изпълнението на дейностите извършвани от лабораторията на място на клиента;

– да заплати в размер и срок дължимото възнаграждение, съобразно разпоредбите на тези общи условия.

**3.5. Други условия**

**3.5.1.** В случай на установени дефекти при приемане на обекта за изпитване, повреждания на целостта му, или на каквито и да е качествени или количествени изменения на структурата му, дължащи се на неправилно съхранение по време на транспортирането му и/или на неправилна товаро-разтоварна дейност и/или неправилно или неподходящо опаковане на същия по време на транспорта и/или несъобразяване с атмосферните условия и/или несъобразяване с каквито и да е фактори, имащи значение за запазване целостта и/или годността и/или функционалността и/или физичните и/или химичните му характеристики, всички причинени преди постъпване на същия в Изпитвателна строителна лаборатория и без вина на лабораторията, обектът за изпитване се счита за неприет за изпитване по смисъла на тези общи условия, без значение дали в Изпитвателна строителна лаборатория от страна на клиента вече е постъпило заявление за изпитване или такова съпътства обекта по време на транспортирането му или такова предстои да бъде подадено, като в този случай ръководителя на лабораторията уведомява писмено клиента с Ф 7.1-5 „Уведомление”, като отразява откритите повреди и дефекти по обекта за изпитване. В такъв случай договорни взаимоотношения не възникват. При желание от страна на клиента, обекта за изпитване се връща на клиента лично в лабораторията или чрез транспортни или спедиторски организации за сметка на клиента.

**3.5.2.** Формуляр Ф 7.1-4 „Заявление за предоставяне на услуги” клиентът може да получи лично в Изпитвателна строителна лаборатория към Стройконтрол СП ООД в работни дни от 08,00 часа до 17,00 часа или да му бъде изпратен по електронна поща. Заявления за предоставяне на услуги в празнични и почивни дни се приемат до 12,00 часа на деня, предшестващ празничните или почивните дни.

**3.5.3.** С възникване на договорните отношения между Изпитвателна строителна лаборатория и клиента, същите дават неотменимото си съгласие всички техни правни отношения да се регулират от тези общи търговски условия.

**3.6. Отговорност при неизпълнение**

**3.6.1.** При неизпълнение на договореното между клиента и Изпитвателна строителна лаборатория към Стройконтрол СП ООД, всяка от страните дължи обезщетение за причинени на другата страна вреди при условията на българското законодателство.

**3.6.2.** При забава на завършване и докладване на резултатите от лабораторните дейности в срока съгласуван с клиента, лабораторията дължи неустойка в размер на 0,5% от стойността на неизпълненото за всеки просрочен ден, но не повече от 10% от стойността на неизвършените работи.

**3.6.3.** При забава на плащанията от страна на клиента същият дължи неустойка в размер на 0,5% от стойността на забавеното плащане за всеки просрочен ден, но не повече от 10% от стойността на забавеното плащане. В случай на забава на плащанията от страна на клиента, Изпитвателна строителна лаборатория към Стройконтрол СП ООД има право да задържи всички резултати от лабораторните дейности до окончателното погасяване на задължението.

**3.7. Прекратяване на договора**

**3.7.1.** Сключените между Изпитвателна строителна лаборатория към Стройконтрол СП ООД и клиента договорни взаимоотношения се прекратяват след изпълнение на заявените лабораторни дейности и приемане на резултатите от тях без възражение от клиента.

**3.7.2.** Сключените между Изпитвателна строителна лаборатория и клиента договорни взаимоотношения се прекратяват едностранно от лабораторията, ако в резултат на обективни обстоятелства възникнали след сключване на договора, не е в състояние да изпълни задълженията си.

**3.8. Заключителни разпоредби**

**3.8.1.** Изпитвателна строителна лаборатория към Стройконтрол СП ООД и клиента решават споровете възникнали в процес на изпълнение на договора, по взаимно съгласие, с писмени споразумения, а при не постигане на съгласие, въпросът се отнася за решаване пред съда, като компетентен е съдът по седалище на Стройконтрол СП ООД.

**3.8.2.** За не упоменатите в тези общи условия въпроси се прилагат разпоредбите на българското законодателство.

**4. Документация**

**4.1.** Всички записи, с които Изпитвателна строителна лаборатория към Стройконтрол СП ООД потвърждава, че изискванията на настоящата процедура са изпълнени ефикасно, се съставят в бланки на позованите формуляри и списъци от системата за управление и съхраняват на хартиен носител в условия, които гарантират защитата, запазването, достъпа и конфиденциалността на информацията.

**4.2.** Съставените и получени във връзка с изпълнението на настоящата процедура записи се управляват съгласно процедура П 8.4-1 „Управление на записите”.

**5. Съпътстващи документи**

**5.1.** НСУ-17025 „Наръчник на система за управление - БДС EN ISO/IEC 17025:2018”

**5.2.** П 5.0-4 „Обхват на лабораторните дейности”

**5.3.** П 8.4-1 „Управление на записите”

**5.4.** Ф 7.1-4 „Заявление за предоставяне на услуги”

**5.5.** Ф 7.1-5 „Уведомление”

**5.6.** Ф 7.1-8 „Ценоразпис на предлаганите услуги”

**5.7.** Ф 7.3-1 „План за вземане на проби/извадки”

**5.8.** Ф 7.3-2 „Лист с данни от вземане на проби/извадки”

**5.9.** Ф 7.4-1 „Протокол за приемане на обект за изпитване”

**5.10.** Ф 7.8-1 „Протокол от изпитване”

**5.11.** Ф 7.8-2 „Протокол от вземане на проби/извадки”

**5.12.** Сп 5.0-2 „Обхват на лабораторните дейности”

Хронология на измененията

|  |  |  |  |  |  |
| --- | --- | --- | --- | --- | --- |
| № по ред | Версия, ревизия | Съставил  Дата на съставяне | Утвърдил  Дата на утвърждаване | Описание на внесеното изменение | В сила от |
| 1 | Версия 2  Ревизия 1 | Ивелина Петрова  23.01.2023 | Иван Петров  31.01.2023 | Нов документ | 31.01.2023 |